b'\n_START_ARTICLE_\nCohenin oireyhtym\xc3\xa4\n_START_PARAGRAPH_\nCohenin oireyhtym\xc3\xa4 on peittyv\xc3\xa4sti periytyv\xc3\xa4 oireyhtym\xc3\xa4, jonka taudinkuvaa hallitsevat ep\xc3\xa4muodostumat, lihasvelttous, liikalihavuus sek\xc3\xa4 toisinaan n\xc3\xa4k\xc3\xb6vamma. Oireyhtym\xc3\xa4\xc3\xa4n kuuluu kehitysvammaisuutta. _NEWLINE_Yleens\xc3\xa4 Cohen-lapsilla havaitaan pieni p\xc3\xa4\xc3\xa4 ja useita muita poikkeavuuksia p\xc3\xa4\xc3\xa4n alueella. Syndrooma periytynee p\xc3\xa4\xc3\xa4asiassa kahdeksannen kromosomin (COH1-geenin sijainti 8q22-q23) v\xc3\xa4lityksell\xc3\xa4._NEWLINE_Vuonna 2002 julkaistun tutkimustuloksen mukaan oireisto on Suomessa ep\xc3\xa4tavallisen yleinen. Se oli todettu maassa 35 henkil\xc3\xb6ll\xc3\xa4, ja samanaikaisesti koko maailmassa oli yhteens\xc3\xa4 noin sata tunnettua tapausta. Oireyhtym\xc3\xa4n katsotaan kuuluvan suomalaiseen tautiperint\xc3\xb6\xc3\xb6n. Sit\xc3\xa4 esiintyy my\xc3\xb6s Israelissa ep\xc3\xa4tavallisen paljon._NEWLINE_Cohenin oireyhtym\xc3\xa4 on saanut nimens\xc3\xa4 M. Michael Cohenilta, jonka johtama ryhm\xc3\xa4 kuvasi sairauden vuonna 1973. Oireyhtym\xc3\xa4\xc3\xa4 sairastavat yht\xc3\xa4l\xc3\xa4isesti sek\xc3\xa4 naiset ett\xc3\xa4 miehet.'